

VLADA REPUBLIKE HRVATSKE

Zagreb, 22. kolovoza 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o prihvaćanju Nacionalnog akcijskog plana provedbe Rezolucije Vijeća sigurnosti Ujedinjenih naroda 1325 (2000) o ženama, miru i sigurnosti, te srodnih rezolucija, za razdoblje od 2019. do 2023. godine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_ 2019. godine donijela

**Z A K L J U Č A K**

1. Prihvaća se Nacionalni akcijski plan provedbe Rezolucije Vijeća sigurnosti Ujedinjenih naroda 1325 (2000) o ženama, miru i sigurnosti, te srodnih rezolucija, za razdoblje od 2019. do 2023. godine (dalje u tekstu: NAP II), u tekstu koji je Vladi Republike Hrvatske dostavilo Ministarstvo vanjskih i europskih poslova aktom, klase: 004-01/19-01/3, urbroja: 521-VI-01-03-19-8, od 12. kolovoza 2019. godine, a koji čini sastavni dio ovoga Zaključka.

2. Zadužuju se tijela određena nositeljima pojedinih mjera iz NAP-a II da u predviđenim rokovima provedu mjere i aktivnosti iz svoje nadležnosti, te da jednom godišnje izvijeste Ministarstvo vanjskih i europskih poslova o provedenim aktivnostima za proteklo izvještajno razdoblje.

3. Zadužuje se Ministarstvo vanjskih i europskih poslova da o provedbi NAP-a II izvijesti Vladu Republike Hrvatske za prvo izvještajno razdoblje do kraja veljače 2021. godine, a za drugo izvještajno razdoblje do kraja veljače 2023. godine.

4. Zadužuje se Ministarstvo vanjskih i europskih poslova da o NAP-u II izvijesti tijela određena nositeljima mjera te objavi NAP II na mrežnim stranicama Ministarstva.

Klasa:

Urbroj:

Zagreb, 2019.

PREDSJEDNIK

mr. sc. Andrej Plenković

OBRAZLOŽENJE

Povijesnom rezolucijom 1325 iz 2000. godine Vijeće sigurnosti Ujedinjenih naroda pokrenulo je tzv. Program za žene, mir i sigurnost (*The Women, Peace and Security Agenda*). Do danas je usvojilo još osam srodnih rezolucija: 1820 (2008.), 1888 (2009.), 1889 (2009.), 1960 (2010.), 2016 (2013.), 2122 (2013.), 2242 (2015.) i 2467 (2019.), usmjerenih na jačanje uloge žena u domeni mira i sigurnosti te suzbijanje rodno uvjetovanog i seksualnog nasilja u oružanim sukobima i krizama širom svijeta. Nacionalni akcijski planovi smatraju se najučinkovitijim sredstvom za provedbu rezolucija o ženama, miru i sigurnosti te predstavljaju službeni implementacijski okvir za primjenu normi i ostvarenje ciljeva ovih rezolucija na nacionalnoj razini. Vlastite akcijske planove provode i regionalne organizacije, među kojima prednjače Europska unija i NATO savez, koje potiču svoje države članice na donošenje i provedbu istih.

Vlada Republike Hrvatske prihvatila je u srpnju 2011. godine *Nacionalni akcijski plan za provedbu Rezolucije Vijeća sigurnosti Ujedinjenih naroda 1325 (2000) o ženama, miru i sigurnosti, te srodnih rezolucija, za razdoblje od 2011. do 2014. godine* (dalje u tekstu: NAP I). NAP I sadržavao je konkretne i cjelovite mjere koje su značajno pridonijele podizanju svijesti i razvoju sposobnosti uključenih tijela za primjenu sveobuhvatnog i rodno osjetljivog pristupa sigurnosti. NAP I istekao je krajem 2014. godine, a postojeće mjere su se nastavile provoditi u okviru redovnih aktivnosti glavnih nositelja.

Postojeće mjere bilo je potrebno revidirati u svjetlu ostvarenih rezultata te novih globalnih i regionalnih izazova miru i sigurnosti. Stoga je Vlada Republike Hrvatske, na prijedlog Ministarstva vanjskih i europskih poslova (dalje u tekstu: MVEP), na sjednici održanoj 18. siječnja 2018. godine donijela *Odluku o osnivanju Radne skupine za izradu Nacionalnog akcijskog plana provedbe Rezolucije Vijeća sigurnosti Ujedinjenih naroda 1325 (2000.) o ženama, miru i sigurnosti, te srodnih rezolucija* (u daljnjem tekstu: Radna skupina*)[[1]](#footnote-1).*

Nakon izvršene analize i ocijene rezultata dosadašnjih mjera i aktivnosti, kao i procjene izazova u predstojećem razdoblju, uključujući nove sigurnosne prijetnje, Radna skupina je izradila *Nacrt prijedloga Nacionalnog akcijskog plana provedbe rezolucije Vijeća sigurnosti Ujedinjenih naroda 1325 (2000) o ženama, miru i sigurnosti, te srodnih rezolucija za razdoblje 2019.-2023. godine (dalje u tekstu: NAP II).* O Nacrtu prijedloga NAP-a II provedena je javna rasprava putem e-savjetovanja u trajanju od 21. prosinca 2018. do 21. siječnja 2019. godine.

Prihvaćanje Prijedloga ovog nacionalnog akcijskog plana i njegova provedba omogućit će daljnje integriranje Programa za žene, mir i sigurnost u nacionalnu sigurnosno-obrambenu politiku kao i u praksu institucija i tijela koja tu politiku provode te pridonijeti promicanju ciljeva ovih rezolucija na nacionalnoj razini i na vanjskopolitičkom planu. Njegova provedba odvijat će se u okviru redovnih aktivnosti uključenih tijela te neće zahtijevati dodatna financijska sredstva iz Državnog proračuna Republike Hrvatske.

Slijedom navedenog, predlaže se da Vlada Republike Hrvatske ovim Zaključkom prihvati *Prijedlog Nacionalnog akcijskog plana provedbe rezolucije Vijeća sigurnosti Ujedinjenih naroda 1325 (2000) o ženama, miru i sigurnosti, te srodnih rezolucija za razdoblje 2019.-2023. godine.*

1. Radna skupina je djelovala pri MVEP-u, pod predsjedanjem pomoćnika ministrice za multilateralu i globalna pitanja, članovi su bili imenovani predstavnici resornih tijela uključenih u provedbu 1. ciklusa NAP-a, a u radu su sudjelovali i predstavnici Ureda Predsjednice te Pravobraniteljica za ravnopravnost spolova [↑](#footnote-ref-1)